**«Απομνημονεύματα Μακρυγιάννη», (απόσπασμα)**

Το έθνος μας το κομμάτιασαν εις την Συνέλεψη. Εμείς σκοτωνόμαστε κι οι πολιτικοί τήραγαν τους σκοπούς τους. Διόρισαν τον ναύαρχον τον νέον, ότι γέρασεν ο Μιαούλης, τον αρχιστράτηγον, ότι δεν δύναται ο Καραϊσκάκης και γράψαν μια διαταγή εις τον Καραϊσκάκη ότι διόρισαν τον Τζούρτζη κι αυτός να είναι εις την οδηγίαν του. Στοχαστείτε, εσείς αναγνώστες: Αυτείνη την εποχή ποιος είχε γνώση δια να σώσει την πατρίδα και ποιος να την χάσει.

Αφού είδε αυτό ο Καραϊσκάκης, του κακοφάνη. Και σας λέγω , αυτό τον έκαμεν περισσότερον να πάγει να σκοτωθεί. Με φώναξε εις το Τζερατζίνι και μo’ δειξε αυτείνη την διαταγή και πικρά μου το ξηγέταν. Και τον παρηγόρησα και του είπα , όσο να τελειώσει η υπόθεση της Αθήνας, να μην ξεσυνεριστεί από αυτά τίποτας. Όσους θέλουν να διορίζουν , οι άνθρωποι αυτόν ξέρουν αρχηγόν αυτεινού του κινήματος.

Ο Καραϊσκάκης ήταν άρρωστος. Με φωνάζει και μου λέγει να ειπώ του Αρχιστράτηγου και του Ναυάρχου το σκέδιον και να λάβω από τον Ναύαρχον τα τζαπιά και φκυάρια που’ταν μέσα εις το καράβι του, κι αυτά να τα μεράσω εις τους αρχηγούς.

Τελειώνοντας από αυτά ακώ έναν πόλεμον. Πηγαίνομε τηράμε. Πλησίον εις το Γλυκό νερό ήταν ένα ταμπούρι τούρκικον. Κι εκεί πήγαν κάτι μεθυσμένοι νησιώτες και Κρητικοί , πιάσαν τον πόλεμον. Συνάχτη το περισσότερον στράτεμα. Εκεί όπου πήγαμεν να σβέσωμεν τον πόλεμον, ότι θα κάναμεν το κίνημα το βράδυ, πλάκωσαν και Τούρκοι περισσότεροι. Άναψε ο πόλεμος πολύ. Ήρθε κι ο Καραϊσκάκης. Τότε του λέγω: « Σύρε οπίσου να πάψει ο πόλεμος, ότι το βράδυ θα κινηθούμεν». Μου λέγει: «Στάσου αυτού με τους ανθρώπους κι εγώ φέγω». Σε ολίγον μαθαίνω ότι βαρέθη ο Καραϊσκάκης. Πάγω εκεί. Ήταν βαρεμένος εις τ’ασκέλι παραπάνω. Μαζωχτήκαμεν όλοι εκεί. Μας είπε με χωρατά: « Εγω πεθαίνω . Όμως εσείς να είστε μονοιασμένοι και να βαστήξετε την πατρίδα» . Τον πήγαν εις το καράβι. Την νύχτα τελείωσε και τον πήγαν εις την Κούλουρη και τον τάφιασαν.

Ο καιρός πέρασε. Δεν έγινε το κίνημα. Εγώ τους είπα ν’ αλλάξωμεν τούτο το σχέδιον ότι ο Αρχηγός σκοτώθη κι αυτείνη η άργητα, θα μας προδώσουνε. Δεν ήθελε με κανένα τρόπον ο Κοκράν και οι άλλοι. Σε δυο μέρες κινηθήκαμεν. Ο Κιτάγιας το ήξερε. Έστειλε παντού και σύναξε ως δυο χιλιάδες καβαλαρία.